Сан ненан цIе (Дала гечдойла цунна) Лабазанова Заза яра. Иза йина 1947-чу шеран 1-чу майхь махках ваьккхинчу Шишханов Хожин доьзалехь. Цуьнан цIе нохчашлахь туьллуш яцара. Цу ц1арца доьзна дийцар, цуьнан дерриге дахар а санна, тамашийна дара. Казахстанехь волчу хенахь, Зазин дас колхозера етт дIа а бигина, махках баьхна болу мацбелла нах бузийнера. Цу бахьанехь набахти чу воьллинера иза. Цуьнца цхьана набахти чохь Заза цIе йолуш цхьа гуьржи хилла. Кхо шо хан чохь яьккхина, цу ханна шен доттагI хиллачу Зазица ша дIасакъаьсташ, Хожас дош делла хилла гуьржичунна, цуьнан цIарца шен дуьххьарлерчу доьзалхочуна цIе тилла. Иштта дIайолалуш ю сан ненан Зазин дахаран истори.